Javaslat AZ EURÓPAI PARLAMENT ÉS A TANÁCS RENDELETE a Közösségi Vámkódex létrehozásáról szóló 450/2008/EK rendeletnek (Modernizált Vámkódex) az alkalmazási időpont tekintetében történő módosításáról /* COM/2013/0193 final - 2013/0104 (COD) */





INDOKOLÁS 1. A JAVASLAT HÁTTERE A Közösségi Vámkódex létrehozásáról szóló, 2008. április 23-i 450/2008/EK európai parlamenti és tanácsi rendelet (Modernizált Vámkódex)[1] célja a vámjogszabályok kiigazítása, hogy azok egyrészről illeszkedjenek az elektronikus vám- és kereskedelmi környezethez, másrészről irányítsák azt. Ezáltal lehetővé vált a vámszabályok jelentős megújítása annak érdekében, hogy azok egyszerűbbekké és jobban strukturáltakká váljanak. A rendelet 2008. június 24-én lépett hatályba, alkalmazását azonban a 188. cikkének (2) bekezdése értelmében csak akkor kell megkezdeni, amikor végrehajtási rendelkezései alkalmazandóvá válnak, de legkésőbb 2013. június 24-én. A Bizottság 2012. február 20-án az Uniós Vámkódex létrehozásáról szóló rendeletjavaslatot[2] nyújtott be az Európai Parlamenthez és a Tanácshoz a 450/2008/EK rendelet átdolgozásaként, azzal a céllal, hogy a rendeletet annak ütemezés szerinti alkalmazási időpontját megelőzően hatályon kívül helyezzék és felváltsák a következők szükségessége miatt: - a 450/2008/EK rendelet alkalmazási időpontjának elhalasztása, hogy a vámigazgatásoknak és a gazdasági szereplőknek elegendő idejük legyen a szükséges beruházások megvalósításához, és biztosított legyen az elektronikus folyamatok ütemezett, kötelező, de megvalósítható végrehajtása; - a 450/2008/EK rendeletnek a Lisszaboni Szerződés rendelkezéseivel való összehangolása a Bizottságnak adandó, felhatalmazáson alapuló vagy végrehajtási jogi aktusok elfogadására irányuló felhatalmazás tekintetében, az Európai Unió működéséről szóló szerződés 290. és 291. cikkével összhangban; - a 450/2008/EK rendelet egyes olyan rendelkezéseinek kiigazítása, amelyek végrehajtása nehéznek bizonyult. Mindazonáltal, noha az intézmények közel állnak a rendelet végső szövegéről való politikai megegyezéshez, az ehhez az átdolgozáshoz kapcsolódó rendes jogalkotási eljárást nem tudták időben befejezni ahhoz, hogy az átdolgozott rendeletet a 2013. június 24-i határidő előtt elfogadják és hatályba léptessék. Az elfogadás elmaradása a következő főbb hátrányos következményekkel járna: - a 450/2008/EK rendelet 2013. június 24-én anélkül válik alkalmazandóvá, hogy hatályban lennének az alkalmazást segítő bizottsági jogi aktusok, valamint biztosítva lennének az 5. cikk (1) bekezdésében előírt elektronikus adatfeldolgozási technikák használatára vonatkozó elvnek való megfeleléshez szükséges IT-fejlesztések; - hatályát vesztené többek között a 2913/92/EGK rendelet (a jelenleg hatályos Közösségi Vámkódex), ami jogbizonytalanságot teremtene a jelenleg alkalmazandó vámjogszabályok tekintetében, és a javasolt rendelet elfogadásáig akadályozná az átfogó és következetes uniós vámügyi jogi keret fenntartását. A Bizottság úgy véli, hogy ezen okokból, valamint az uniós vámügyi jogi kerettel kapcsolatos súlyos problémák elkerülését szolgáló vészhelyzeti tervként valószínűleg el kell halasztani a 450/2008/EK rendeletnek az annak 188. cikke (2) bekezdése második albekezdésében meghatározott végső alkalmazási időpontját, hogy elegendő idő álljon a jogalkotók rendelkezésére az Uniós Vámkódex elfogadási folyamatának befejezéséhez. Az e célból megfelelőnek tartott új alkalmazási időpont 2013.11.1. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A javaslat nem érinti a 450/2008/EK rendelet tartalmát, csak alkalmazási időpontjának elhalasztására irányul, hogy figyelembe vegye az Európai Parlament és a Tanács számára a rendelet hatályon kívül helyezésére, és az Uniós Vámkódex létrehozásáról szóló új rendelettel való felváltására irányuló jogalkotási eljárás befejezéséhez mindenképpen szükséges időt. Ezért nem indokolt sem az Európai Parlamenten és a Tanácson kívül más fél bevonása, sem a hatásvizsgálat. 3. A JAVASLAT JOGI ELEMEI A javaslat a 450/2008/EK rendelet 188. cikke (2) bekezdése második albekezdésének módosítására irányul a 2013. június 24-i időpontnak a 2013.11.1 időponttal való felváltása érdekében. Jogalapja ugyanaz, mint a módosított rendeleté, a Lisszaboni Szerződés megfelelő figyelembevételével: az Európai Unió működéséről szóló szerződés (EUMSZ) 33., 114., és 207. cikke. Az EUMSZ 31. cikke már nem képezheti a javasolt rendelethez hasonló jogi aktusok jogalapját, mivel nem jogalkotási aktusok elfogadására vonatkozik. A szóban forgó rendelet hatályára és tartalmára tekintettel ilyen hivatkozásra semmiképp nincs szükség. 4. KÖLTSÉGVETÉSI HATÁSOK Nincsenek 5. OPCIONÁLIS ELEMEK Nincsenek 2013/0104 (COD) Javaslat AZ EURÓPAI PARLAMENT ÉS A TANÁCS RENDELETE a Közösségi Vámkódex létrehozásáról szóló 450/2008/EK rendeletnek (Modernizált Vámkódex) az alkalmazási időpont tekintetében történő módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 33., 114. és 207. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Gazdasági és Szociális Bizottság véleményére[3], rendes jogalkotási eljárás keretében, mivel: (1) A Közösségi Vámkódex létrehozásáról szóló, 2008. április 23-i 450/2008/EK európai parlamenti és tanácsi rendelet (Modernizált Vámkódex)[4] 2008. június 24-én lépett hatályba, alkalmazását azonban a 188. cikkének (2) bekezdése értelmében csak akkor kell megkezdeni, amikor végrehajtási rendelkezései alkalmazandóvá válnak, de legkésőbb 2013. június 24-én. A 450/2008/EK rendelet célja, hogy felváltsa a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletet[5]. (2) A Bizottság 2012. február 20-án az Uniós Vámkódex létrehozásáról szóló rendeletjavaslatot[6] nyújtott be az Európai Parlamenthez és a Tanácshoz a 450/2008/EK rendelet átdolgozásának formájában, azzal a céllal, hogy a rendeletet annak végső alkalmazási időpontját megelőzően felváltsák. Mindazonáltal a rendes jogalkotási eljárást nem lehet időben befejezni ahhoz, hogy a javasolt rendelet elfogadása és következésképp hatályba lépése a 2013. június 24-i végső határidő előtt megtörténjen. Ebből kifolyólag korrekciós jogalkotási intézkedés hiányában a 450/2008/EK rendelet az említett időpontban alkalmazandóvá válik, a 2913/92/EGK rendelet pedig hatályát veszti. Ez jogbizonytalanságot teremtene a jelenleg alkalmazandó vámjogszabályok tekintetében, és a javasolt rendelet elfogadásáig akadályozná az átfogó és következetes uniós vámügyi jogi keret fenntartását. (3) Az uniós vámügyi jogszabályokkal kapcsolatos ilyen jellegű súlyos problémák elkerülése, valamint a jogalkotók számára az Uniós Vámkódex elfogadási folyamatának befejezéséhez elegendő idő biztosítása érdekében el kell halasztani a 450/2008/EK rendeletnek az annak 188. cikke (2) bekezdése második albekezdésében meghatározott végső alkalmazási időpontját. Az e célból megfelelőnek tartott új alkalmazási időpont 2013.11.1, ELFOGADTA EZT A RENDELETET: 1. cikk A 450/2008/EK rendelet 188. cikke (2) bekezdésének második albekezdésében a „2013. június 24.” időpontot a 2013.11.1 időpont váltja fel. 2. cikk Ez a rendelet az Európai Unió Hivatalos Lapjában való kihirdetését követő első napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. Az Európai Parlament részéről a Tanács részéről az elnök az elnök [1] HL L 145., 2008.6.4., 1. o. [2] COM(2012) 64 final. [3] HL C […], […], […] o. [4] HL L 145., 2008.6.4., 1. o. [5] HL L 302., 1992.10.19., 1. o. [6] COM(2012) 64 final.